**OBRAZLOŽENJE PRIJEDLOGA IZMJENA I DOPUNA DRŽAVNOG PRORAČUNA REPUBLIKE HRVATSKE I FINANCIJSKIH PLANOVA IZVANPRORAČUNSKIH KORISNIKA ZA 2025. GODINU**

Sadržaj

[1. UVOD 3](#_Toc210305048)

[2. MAKROEKONOMSKI OKVIR 4](#_Toc210305049)

[3. PRIHODI DRŽAVNOG PRORAČUNA 5](#_Toc210305050)

[4. RASHODI DRŽAVNOG PRORAČUNA 9](#_Toc210305051)

[4.1. Obrazloženje rashoda po ekonomskoj klasifikaciji 11](#_Toc210305052)

[4.2. Obrazloženje rashoda po funkcijskoj klasifikaciji 14](#_Toc210305053)

[4.3. Obrazloženje rashoda po izvorima financiranja 15](#_Toc210305054)

[5. UKUPNI MANJAK DRŽAVNOG PRORAČUNA 16](#_Toc210305055)

[6. RAČUN FINANCIRANJA DRŽAVNOG PRORAČUNA 17](#_Toc210305056)

[7. PROCJENA UKUPNOG MANJKA PRORAČUNA OPĆE DRŽAVE 19](#_Toc210305057)

# UVOD

Izmjene i dopune Državnog proračuna za 2025. godinu karakterizira niz pozitivnih odrednica: nastavlja se s odgovornim upravljanjem javnim financijama te deficit i dug opće države ostaju ispod referentnih vrijednosti Europske unije, i dalje se radi na unapređenju socio-ekonomskog statusa građana kroz unapređivanje adekvatnosti mirovina, plaća te socijalnih i rodiljnih naknada, a osiguran je i nastavak ciljanih potpora za najugroženije kroz 9. paket mjera Vlade RH.

Makroekonomski okvir dokumenta definiran je u travnju ove godine te je obilježen nastavkom povoljne dinamike gospodarskog rasta. Tako se u 2025. godini predviđa rast BDP-a po stopi od 3,3 %, nakon rasta od 3,9% ostvarenog u prošloj godini. Osobna potrošnja te bruto investicije u fiksni kapital bit će glavni pokretači rasta BDP-a u 2025. godini, a pozitivan doprinos očekuje se i od državne potrošnje. S druge strane, neto inozemna potražnja ostvarit će negativan doprinos gospodarskom rastu. Nadalje, visokofrekventni pokazatelji kao i tržište rada bilježe povoljna kretanja, uz izraženiju dinamiku potrošačkih cijena.

U ovakvim uvjetima fiskalna politika u 2025. godini bit će obilježena rastom prihoda za 30 milijuna eura u odnosu na prvotni plan te će ukupno iznositi 33 milijarde eura. Pritom se značajno povećavaju planirani prihodi od doprinosa te se smanjuju projicirani prihodi od poreza i imovine. Spomenuti rast doprinosa, projiciran je temeljem dosadašnje dinamike prihoda po ovoj osnovi te očekivanih kretanja na tržištu rada. U kategoriji poreza, pak, planira se povećanje prihoda od posebnih poreza i trošarina kao i smanjenje prihoda od poreza na dodanu vrijednost te dobit. Porast originalne projekcije posebnih poreza i trošarina definiran je očekivanim kretanjem potrošnje pojedinih trošarinskih proizvoda, uzevši u obzir i učinke izmjena propisa u oporezivanju duhanskih proizvoda. Ovim planom, očekuju se manji prihodi od kamata te od uplate dobiti trgovačkih društava u državnom vlasništvu u odnosu na prvotno planirane, što se odražava u dinamici projiciranih prihoda od imovine. Na kraju, valja spomenuti i prihode od pomoći koji su izravno vezani uz dinamiku projekata financiranih iz EU fondova, kao i iz Mehanizma za oporavak i otpornost.

Promatrano s rashodne strane, Izmjenama i dopunama Državnog proračuna za 2025. godinu ukupni rashodi smanjuju se 223 milijuna eura u odnosu na prvotni plan te će ukupno iznositi 36,8 milijardi eura. Najznačajnija kretanja na stavkama rashoda vezana su uz osiguranje dodatnih sredstava za mirovine, plaće te inkluzivni dodatak. Ta sredstva su realizirana uštedama temeljem usklađivanja dinamike provedbe projekata te realokacijom dijela sredstava iz nacionalnih prema EU bespovratnim sredstvima. Ostvarene su i uštede temeljem postupnog otpuštanja mjera za zaštitu građana i gospodarstva od cjenovnih pritisaka, prvenstveno zbog stabilizacije cijena energenata na njihovim tržištima. Istovremeno kroz 9. paket mjera Vlade RH građanima, javnom i neprofitnom sektoru te poduzetnicima koji u pola godine potroše do 250.000 kWh struje osiguravaju se i dalje nešto pristupačnije cijene energenata nego što bi bile bez subvencija Vlade RH. Nastavlja se i s potporama ugroženim kupcima energenata te pružateljima socijalnih usluga kao i studentskim cijenama obroka te nezaposlenim braniteljima.

Nastavno na prethodno opisana kretanja prihoda i rashoda, očekuje se da će manjak opće države (prema ESA 2010 metodologiji) iznositi 2,9 % BDP-a u ovoj godini, dok će se istovremeno udio javnog duga u BDP-u smanjiti za 0,7 postotnih bodova u odnosu na prethodnu godinu te će iznositi 56,9% BDP-a do kraja 2025. godine.

# MAKROEKONOMSKI OKVIR

Makroekonomski okvir sastavljen je u travnju ove godine, u okviru Izvješća o napretku u provedbi Nacionalnog srednjoročnog fiskalno-strukturnog plana Republike Hrvatske za 2024. i 2025. godinu.[[1]](#footnote-1) Dosadašnja realna dinamika bruto domaćeg proizvoda Republike Hrvatske u 2025. godini, isto kao i kretanja na tržištu rada, u skladu su s navedenim makroekonomskim projekcijama. Pritom treba izdvojiti ipak nešto slabiju dinamiku osobne potrošnje u odnosu na očekivanja. Osim toga, dinamika potrošačkih cijena nešto je izraženija u prvoj polovici 2025. godine u usporedbi s predviđanjima iz travnja.

***Tablica1: Kretanja makroekonomskih pokazatelja Republike Hrvatske***



U prvoj polovici 2025. godine nastavljena su povoljna gospodarska kretanja iz 2024. (kada je realni rast BDP-a iznosio čak 3,9%), iako nešto slabijim intenzitetom. Najznačajniji doprinosi rastu BDP-a došli su od osobne potrošnje te izvoza roba. Promatramo li dosad objavljene visokofrekventne pokazatelje, u industriji su nastavljena pozitivna kretanja započeta krajem prethodne godine, pa je tako obujam industrijske proizvodnje zabilježio međugodišnji rast od 3,5% u prvih osam mjeseci 2025. godine. Nakon prigušenog rasta početkom ove godine, došlo je do ponovnog ubrzavanja rasta prometa u trgovini na malo te je u prvih osam mjeseci ostvaren realan rast od 3,8%. U prvih sedam mjeseci 2025. ostvaren je rast broja komercijalnih turističkih noćenja od 1,6% u odnosu na isto razdoblje prošle godine dok je obujam građevinskih radova ostvario međugodišnji rast od 8,8%. Tijekom 2025. bilježi se ponovno ubrzanje inflacije potrošačkih cijena, koja je u kolovozu dosegnula razinu od 4,1%. Pritom je ubrzavanje inflacije bilo najizraženije kod cijena hrane, dok je i nadalje prisutna relativno snažna inflacija cijena usluga. Na tržištu rada nastavljena su povoljna kretanja te je broj osiguranika mirovinskog osiguranja u prvih osam mjeseci 2025. prosječno rastao po međugodišnjoj stopi od 2,8%, dok se administrativna stopa nezaposlenosti nalazi na povijesno niskim razinama.

# PRIHODI DRŽAVNOG PRORAČUNA

Prihodi državnog proračuna planirani Izmjenama i dopunama Državnog proračuna Republike Hrvatske za 2025. godinu temelje se na očekivanom kretanju gospodarske aktivnosti, uzimajući u obzir cjelogodišnji fiskalni učinak mjera koje je Vlada RH donijela u svrhu zaštite kućanstava i gospodarstva od rasta cijena, kao i učinak porezne reforme koja je stupila na snagu od 1. siječnja 2025. Značajan učinak na prihode proračuna imaju i sredstva pomoći institucija i tijela EU. To se ponajprije odnosi na sredstva iz novog Višegodišnjeg financijskog okvira 2021. – 2027. te iz Mehanizma za oporavak i otpornost, kojima se jača oporavak i otpornost gospodarstva.

Izmjenom Zakona o PDV-u podignut je prag za ulazak u sustav PDV-a s 40.000 na 50.000 eura. Izmjenama Zakona o doprinosima, ukinuto je oslobođenje od obveze plaćanja doprinosa u trajanju do 5 godina za zdravstveno osiguranje mladih zaposlenika do 30 godina. Međutim, i dalje je ostalo na snazi oslobođenje od doprinosa za obvezno zdravstveno osiguranje na plaću radnika koji se prvi put zapošljava (osoba bez radnog staža) do jedne godine.

Uzevši u obzir navedeno, novim planom proračuna za 2025. godinu ukupni prihodi iznose 33 milijardi eura. Pritom prihodi poslovanja iznose 32,9 milijardi eura, a ostatak se odnosi na prihode od prodaje nefinancijske imovine. Ukupni proračunski prihodi novim planom proračuna povećavaju se za 30,3 milijuna eura.

**Prihodi od poreza**

Prihodi od poreza su novim planom za 2025. godinu planirani u iznosu od 18,1 milijardi eura, što je za 414,6 milijuna eura manje u odnosu na prvotni plan proračuna. Pritom najveće smanjenje bilježe prihodi od poreza na dobit i prihodi od poreza na dodanu vrijednost.

***Porez na dobit***

Prihod od poreza na dobit prema novom planu za 2025. godinu iznosi 2,6 milijardi eura i manji je za 115,9 milijuna eura od prvotno planiranog. Smanjenje ove prihodne kategorije rezultat je poslovanja poduzeća i banaka u prethodnoj godini odnosno uplate poreza na dobit prilikom njihovog završnog obračuna krajem travnja 2025. godine koja je bila manja od prvotno očekivane.

***Porez na dodanu vrijednost***

Novi plan prihoda od poreza na dodanu vrijednost iznosi 12,2 milijarde eura i manji je u odnosu na prvotno planirani za 381,2 milijuna eura. Projekcija prihoda od PDV-a temelji se na očekivanom kretanju osobne i turističke potrošnje, intermedijarne potrošnje, investicija te socijalnih transfera u naravi.

***Posebni porezi i trošarine***

Prihodi od posebnih poreza i trošarina prema ovim Izmjenama i dopunama Državnog proračuna Republike Hrvatske za 2025. godinu bilježe povećanje od 92,4 milijuna eura u odnosu na prvotni plan te iznose 3 milijarde eura. Izmjena originalne projekcije ovih prihoda rezultat je očekivanog kretanja potrošnje pojedinih trošarinskih proizvoda, uzimajući u obzir i očekivane učinke izmjena propisa u trošarinskom sustavu, odnosno u oporezivanju duhanskih proizvoda.

***Ostali porezi na robu i usluge***

Ova kategorija poreznih prihoda, planirana u iznosu od 106,6 milijuna eura, uključuje prihode od poreza na osiguranje od automobilske odgovornosti i kasko osiguranja i veća je za 3,4 milijuna eura u odnosu na prvotni plan.

***Porez na dobitke od igara na sreću i ostali porezi od igara na sreću***

Planirani prihod po osnovi poreza na dobitke od igara na sreću i ostalih poreza od igara na sreću novim planom proračuna za 2025. godinu iznosi 76,1 milijuna eura i smanjuju se za 9,7 milijuna eura u odnosu na prvotni plan.

***Porezi na međunarodnu trgovinu i transakcije***

Prihod od poreza na međunarodnu trgovinu i transakcije planiran je u 2025. godini u iznosu od 94,7 milijuna eura, čime se povećava za 11,3 milijuna eura u odnosu na prethodni plan.

***Doprinosi***

Izmjenama i dopunama Državnog proračuna Republike Hrvatske za 2025. godinu prihodi od doprinosa povećavaju se za 255 milijuna eura i iznose 5,8 milijardi eura. Ovo povećanje rezultat je dosadašnjih ostvarenja prihoda po ovoj osnovi kao i kretanja na tržištu rada, odnosno očekivanog rasta plaća i zaposlenosti.

***Pomoći***

Prihodi od pomoći prema novom planu za 2025. planirani su u iznosu od 3,7 milijarde eura i u odnosu na prvotni plan povećavaju se za 55,9 milijuna eura. Od 1. siječnja 2025. promijenjena je metodologija priznavanja prihoda od EU pomoći na način da ih se u državnom proračunu prati na novčanoj osnovi. To znači da se isti evidentiraju i planiraju u razdoblju kada su refundirani iz proračuna EU ili kada se može napraviti prijeboj potraživanja za EU pomoći sa sredstvima unaprijed naplaćenog EU predujma. Osim toga, kategorija prihoda od pomoći uključuje i manji dio prihoda od pomoći od inozemnih vlada, pomoći iz drugih proračuna, pomoći od ostalih subjekata unutar općeg proračuna, pomoći proračunskim korisnicima iz proračuna koji im nije nadležan, pomoći iz državnog proračuna temeljem prijenosa EU sredstava te prijenosa između proračunskih korisnika istog proračuna.

***Prihodi od imovine***

Prihodi od imovine sastoje se od prihoda od kamata (na dane zajmove, po vrijednosnim papirima, na oročena sredstva i depozite po viđenju te zateznih kamata), prihoda od dobiti trgovačkih društava, kreditnih i ostalih financijskih organizacija, prihoda od dividendi, koncesija, iznajmljivanja i zakupa imovine, prihoda od legalizacije te ostalih prihoda od imovine. Ovi prihodi dijelom se prikupljaju na redovnoj bazi, a dijelom kao jednokratni prihodi. Prihodi od imovine novim planom proračuna za 2025. godinu iznose 467,4 milijuna eura, što je smanjenje od 103,5 milijuna eura u odnosu na prvotni plan. Ovi prihodi smanjuju se zbog prvotno više očekivanih prihoda od uplate dobiti poduzeća u državnom vlasništvu, kao i zbog smanjenja prihoda od kamata na oročena sredstva i depozite po viđenju.

***Prihodi od upravnih i administrativnih pristojbi, prihodi po posebnim propisima i naknada***

Prihodi od upravnih i administrativnih pristojbi, prihodi po posebnim propisima i naknada novim planom za 2025. godinu planirani su u iznosu od 1,3 milijarde eura, a u odnosu na prvotno planirane prihode povećavaju se za 111,8 milijuna eura. Pritom prihodi od upravnih i administrativnih pristojbi iznose 172,1 milijuna eura, prihodi po posebnim propisima 844,4 milijuna eura, a prihodi od naknada za priređivanje igara na sreću 280 milijuna eura.

***Prihodi od prodaje proizvoda i roba te pruženih usluga i prihodi od donacija***

Prihode od prodaje proizvoda i roba te pruženih usluga i prihode od donacija planiraju proračunski korisnici i to su njihovi namjenski prihodi. Ovi prihodi novim planom za 2025. godinu planirani su u iznosu od 260,4 milijuna eura i povećavaju se za 27,9 milijuna eura u odnosu na iznos planiran proračunom za 2025. godinu.

***Prihodi iz nadležnog proračuna i od HZZO-a temeljem ugovornih obveza***

Novim planom za 2025. godinu očekuje se kako će prihodi iz nadležnog proračuna i od HZZO-a temeljem ugovornih obveza prema bolničkim zdravstvenim ustanovama u državnom vlasništvu, iznositi 3,1 milijarde eura, a u odnosu na prvotno planirane povećavaju se za 125,8 milijuna eura.

***Kazne, upravne mjere i ostali prihodi***

Prihodi od kazni, upravnih mjera i ostalih prihoda novim planom za 2025. godinu iznose 175,7 milijuna eura i rastu za 11,8 milijuna eura u odnosu na prvotni plan. Ovi prihodi planirani su sukladno dinamici ostvarenja ovih proračunskih prihoda u prvih osam mjeseci ove godine te očekivanim kretanjima do kraja godine.

**Prihodi od prodaje nefinancijske imovine**

Prihodi od prodaje nefinancijske imovine Izmjenama i dopunama Državnog proračuna RH za 2025. godinu planiraju se u iznosu od 50,7 milijuna eura i smanjuju se za 39,8 milijuna eura u odnosu na prvotni plan, prije svega zbog smanjenja prihoda od prodaje zaliha odnosno nafte i naftnih derivata radi zanavljanja zaliha, kao i smanjenja prihoda od prodaje građevinskih objekata.

*Tablica 2. Prihodi državnog proračuna za 2025. godinu*



*Izvor: Ministarstvo financija*

# RASHODI DRŽAVNOG PRORAČUNA

Ovim Izmjenama i dopunama Državnog proračuna za 2025. godinu ukupni rashodi smanjuju se za 223,0 milijuna eura, odnosno s 37,0 milijardi eura na 36,8 milijardi eura pri čemu se rashodi koji se financiraju iz općih prihoda i primitaka, doprinosa i namjenskih primitaka smanjuju za 454,5 milijuna eura, dok se rashodi koji se financiraju iz EU i ostalih izvora povećavaju za 231,4 milijuna eura.

Najznačajnija kretanja na stavkama rashoda vezana su uz osiguranje dodatnih sredstava za mirovine i inkluzivni dodatak te za rashode za zaposlene zbog rasta osnovice za obračun plaće u državnim i javnim službama. Ova sredstva osigurana su uštedama koje su rezultat promjene dinamike provedbe projekata kod krajnjih korisnika te stabilizacije na energetskom tržištu uslijed čega su smanjena izdvajanja za subvencioniranje cijene energenata. Također, financiranje dijela projekata i investicija prvotno planirano za financiranje iz općih prihoda i primitaka usmjereno je na financiranje iz EU bespovratnih sredstava u skladu s revidiranim prioritetima kohezijske politike. Naime, Vijeće EU 18. rujna 2025. odobrilo je promjene propisa koji reguliraju kohezijsku politiku kako bi se olakšalo preusmjeravanje tih sredstava u nove prioritete, posebice u obranu, sigurnost, civilnu zaštitu, održivo upravljanje vodama, pristupačno stanovanje, konkurentnost i dekarbonizaciju te energetsku tranziciju. Promjene obuhvaćaju uredbe o Europskom fondu za regionalni razvoj (EFRR) i Kohezijskom fondu te o Fondu za pravednu tranziciju (FPT) i Uredbu o Europskom socijalnom fondu plus (ESF+).

Kroz ove Izmjene i dopune osigurana su sredstva za 9. paket mjera Vlade Republike Hrvatske za zaštitu standarda građana i konkurentnosti gospodarstva u ukupnom iznosu u 2025. godini od 55,1 milijuna eura. Ovim mjerama se i nadalje građanima, kućanstvima, javnom i neprofitnom sektoru te poduzetnicima koji u pola godine potroše do 250.000 kWh električne energije osigurava cjenovno pristupačna struja. Za kućanstva se nastavljaju mjere za plin i toplinarstvo. Naime, iako se kreće u postupno otpuštanje mjera zbog, prije svega stabilizacije cijena energenata na tržištu, i dalje će cijene prosječnih računa biti niže nego što bi bile bez subvencija Vlade Republike Hrvatske. Također, na snazi ostaju mjere za ugrožene kupce energenata kroz naknadu od 70 eura mjesečno te se nastavlja i s mjerama potpore studentima i nezaposlenim hrvatskim braniteljima.

Unutar rashoda financiranih iz općih prihoda i primitaka, doprinosa i namjenskih primitaka najznačajnija povećanja rashoda vezana su za:

* mirovine i mirovinska primanja u iznosu od 509,0 milijuna eura
* rashode za zaposlene (uključujući i rashode za zaposlene u osnovnom i srednjem školstvu) u iznosu od 306,3 milijuna eura
* socijalne pomoći i naknade u iznosu od 188,2 milijuna eura ( od čega najvećim dijelom inkluzivni dodatak u iznosu od 172,3 milijuna eura)
* ulaganja u željeznički sektor u iznosu od 90,2 milijuna eura,
* doprinos Republike Hrvatske proračunu Europske unije u iznosu od 89,8 milijuna eura
* kamate vezane uz upravljanje javnim dugom u iznosu od 76,1 milijun eura
* kreditne i jamstvene program u gospodarstvu u iznosu od 55,7 milijuna eura
* dodatni rodiljni dopust u iznosu od 43,0 milijuna eura,
* potpore poljoprivrednicima, ruralni razvoj, zdravstvenu zaštitu životinja i naknadu štete od divljači u iznosu od 42,5 milijuna eura

Najznačajnije uštede ostvarene su na izdvajanjima vezanim uz:

* provedbu projekata izvođenja radova i usluga te isporuke opreme u iznosu od 590,3 milijuna eura od čega:
  + 189,3 milijuna eura kapitalni projekti iz nadležnosti Ministarstva zdravstva, Ministarstva znanosti i obrazovanja, Ministarstva pravosuđa, uprave i digitalne transformacije i Ministarstva prostornoga uređenja, graditeljstva i državne imovine uslijed promjene dinamike provedbe
  + 156,2 milijuna eura sufinanciranje te nacionalno učešće za projekte financirane u okviru programa Konkurentnost i kohezija i Učinkoviti ljudski potencijali dijelom zbog dinamike provedbe, a dijelom zbog preusmjeravanja financiranja provedbe na EU bespovratna sredstva
  + 143,3 vodnokomunalni projekti dijelom zbog dinamike provedbe, a dijelom zbog preusmjeravanja financiranja provedbe na EU bespovratna sredstva
  + 101,5 milijuna eura s pozicija Ministarstva financija za nastavak financiranja provedbe projekata započetih iz EU sredstava u skladu s očekivanom dinamikom provedbe projekata
* sanaciju štete od potresa u ukupnom iznosu od 289,5 milijuna eura uslijed promjene dinamike provedbe projekata
* projekte energetske održivosti (izgradnja plinovoda, modernizacija i dogradnja elektroenergetskog sustava te ekološki prihvatljiviji oblici prometa bazirani na vodiku) i energetske obnove zgrada u iznosu od 170,6 milijuna eura uslijed usklađivanja sa dinamikom provedbe i zahtjevima krajnjih korisnika
* opremanje i modernizaciju oružanih snaga u iznosu od 171,3 milijuna eura radi usklađivanja s dinamikom provedbe
* podmirenje naknada za energente u iznosu od 107,5 milijuna eura uslijed stabilizacije na energetskom tržištu
* projekte jednosmjenske nastave, razminiranja, služenja civilnog vojnog roka te zdravstvenog turizma u iznosu od 72,9 milijuna eura uslijed preusmjeravanja financiranja na EU bespovratna sredstva
* elektronički sustav naplate cestarine u iznosu od 25,0 milijuna eura uslijed dinamike provedbe
* alimentacijskom fondu u iznosu od 19,9 milijuna eura sukladno zaprimljenim zahtjevima

Od ukupno ostvarenih ušteda, odnosno smanjenja rashoda na izvorima financiranja opći prihodi i primici, doprinosi i namjenski primici iznos od 286,4 milijuna eura preusmjeren je na EU bespovratna sredstava financiranja i to:

* 213,5 milijuna eura vezano za sredstva nacionalnog učešća i sufinanciranja projekata u okviru programa Konkurentnost i kohezija i Učinkoviti ljudski potencijali te vodnokomunalnih projekata
* 72,9 milijuna eura vezano za projekte jednosmjenske nastave, razminiranja, služenja civilnog vojnog roka te zdravstvenog turizma.

Rashodi koji se financiraju iz EU i ostalih izvora ovim se Izmjenama i dopunama povećavaju za 231,4 milijuna eura. U okviru ovih rashoda, rashodi koji se financiraju iz EU izvora smanjuju se za 100,0 milijuna eura zbog usklađenja s dinamikom provedbe projekata krajnjih korisnika dok se rashodi koji se financiraju iz ostalih izvora povećavaju za 331,4 milijuna eura najvećim dijelom kao rezultat osiguranja dodatnih sredstava za rast osnovice za obračun plaća u sektoru zdravstva te dodatnih sredstava za ustanove u zdravstvu financirane iz prihoda temeljem ugovornog odnosa s Hrvatskim zavodom za zdravstveno osiguranje.

*Tablica 3. Ukupni rashodi državnog proračuna po ekonomskoj klasifikaciji*



*Izvor: Ministarstvo financija*

## Obrazloženje rashoda po ekonomskoj klasifikaciji

**Rashodi poslovanja**

Ukupni rashodi poslovanja iznose 34,5 milijardi eura i povećavaju se za 392,1 milijuna eura od čega rashodi financirani iz općih prihoda i primitaka, doprinosa i namjenskih primitaka za 142,0 milijun eura, a oni financirani iz EU sredstava i ostalih izvora za 250,0 milijuna eura.

***Rashodi za zaposlene***

Ukupni rashodi za zaposlene ovim su Izmjenama i dopunama planirani na razini od 6,4 milijarde eura što je povećanje za 254,5 milijuna eura u odnosu na tekući plan. Od navedenog povećanja ovi rashodi financirani iz općih prihoda i primitaka, doprinosa i namjenskih primitaka povećavaju se za 153,8 milijuna eura u odnosu na tekući plan 2025. godine i iznose ukupno 4,1 milijardu eura. Rashodi za zaposlene financirani iz EU sredstava i ostalih izvora planiraju se na razini od 2,3 milijarde eura i bilježe rast od 100,7 milijuna eura u odnosu na tekući plan 2025. godine.

Važno je istaknuti da ova skupina rashoda ne uključuje rashode za zaposlene u osnovnom i srednjem školstvu koji su iskazani u okviru pomoći danih u inozemstvo i unutar općeg proračuna.

Navedeno povećanje rashoda za zaposlene prvenstveno je rezultat osiguranja sredstava za ugovorena povećanja osnovice za obračun plaće u državnim i javnim službama. Naime, u prosincu 2024. godine donesene su Odluke o visini osnovice za obračun plaće u državnim i javnim službama kojima se osnovica za izračun plaće od 1. veljače 2025. povećava s 947,18 eura na 975,60 eura, a od 1. rujna 2025. na 1.004,87 eura.

***Materijalni rashodi***

Ukupni materijalni rashodi povećavaju se za 78,4 milijuna eura i iznose 3,8 milijardi eura. Navedeno povećanje rezultat je povećanja ovih rashoda financiranih iz EU i ostalih izvora i to prvenstveno zbog osiguranja dodatnih sredstava za ustanove u zdravstvu financirane iz prihoda temeljem ugovornog odnosa s Hrvatskim zavodom za zdravstveno osiguranje.

***Financijski rashodi***

Ukupni financijski rashodi ovim Izmjenama i dopunama planirani su na razini od 1,2 milijarde eura i u odnosu na tekući plan povećavaju se za 37,3 milijuna eura. Financijski rashodi vezani uz troškove sudskih postupaka se smanjuju, a istovremeno se povećavaju financijski rashodi vezani uz upravljanje javnim dugom za 76,1 milijun eura zbog preuzimanja obveza za kreditna zaduženja društva HŽ Infrastruktura d.o.o., troškova aukcije trezorskih zapisa i troškova izdanja obveznica.

***Subvencije***

Ukupni rashodi za subvencije se u odnosu na tekući plan smanjuju za 96,6 milijun eura i iznose 1,7 milijardi eura. Navedeno smanjenje rezultat je s jedne strane smanjenja rashoda financiranih iz općih prihoda i primitaka, doprinosa i namjenskih primitaka u iznosu od 168,2 milijuna eura i povećanja ove kategorije rashoda financirane iz EU sredstava i ostalih izvora za 71,5 milijuna eura.

Smanjenje rashoda financiranih iz općih prihoda i primitaka, doprinosa i namjenskih primitaka najvećim dijelom odnosi se na smanjena izdvajanja za subvencioniranje cijene energenata uslijed postepene stabilizacije tržišnih cijena energenata.

S druge strane povećanje ove kategorije rashoda financirane iz EU sredstava i ostalih izvora prvenstveno je rezultat povećanih izdvajanja za mjere ruralnog razvoja.

***Pomoći dane u inozemstvo i unutar općeg proračuna***

Ukupne pomoći smanjuju se za 230,9 milijuna eura i iznose 7,5 milijardi eura. Ovo smanjenje rezultat je s jedne strane smanjenja rashoda financiranih iz općih prihoda i primitaka, doprinosa i namjenskih primitaka u iznosu od 272,7 milijuna eura i s druge strane povećanja rashoda financiranih iz EU i ostalih izvora za 41,8 milijuna eura.

Unutar ove kategorije rashoda financiranih iz općih prihoda i primitaka, doprinosa i namjenskih primitaka osigurana su dodatna sredstva za rashode za zaposlene u osnovnom i srednjem školstvu u iznosu od 152,5 milijuna eura uslijed povećanja osnovice za obračun plaće u javnim službama. Osim toga osigurana su dodatna sredstva za pomoć željezničkom sektoru u iznosu od 90,2 milijuna eura te dodatna sredstva za doprinos Republike Hrvatske proračunu Europske unije u iznosu od 89,8 milijuna eura. Istovremeno ostvarene su uštede u iznosu od 222,1 milijun eura vezane uz preusmjeravanje financiranja pojedinih projekata na EU izvore financiranja (vodnokomunalni projekti, projekt jednosmjenske nastave, zdravstveni turizam i program zapošljavanja žena „Zaželi“). Uštede su ostvarene i na projektima veznim uz usklađivanje s dinamikom provedbe projekata veznih uz nastavak obnove zgrada oštećenih potresom u iznosu od 58,6 milijuna eura i uz uvođenje elektroničkog sustava naplate cestarine u iznosu od 25 milijuna eura.

Povećanje ove kategorije rashoda financiranih iz EU i ostalih izvora rezultat je preusmjeravanja financiranja pojedinih projekata na EU izvore financiranja i usklađenja s dinamikom provedbe projekata krajnjih korisnika.

***Naknade građanima i kućanstvima***

Ukupne naknade građanima i kućanstvima na temelju osiguranja i druge naknade planirane su na razini od 12,0 milijardi eura i u odnosu na tekući plan povećavaju se za 683,5 milijuna eura.

Ovo povećanje u cijelosti je rezultat povećanih izdvajanja za:

* mirovine i mirovinska primanja u iznosu od 509,0 milijuna eura uslijed primjene novog Zakona o mirovinskom osiguranju koji je stupio na snagu 1. srpnja 2025., a kojim se od 1. srpnja 2025.:

- promijenila formula usklađivanja mirovina u omjeru 85:15 prema povoljnijem indeksu rasta plaća i potrošačkih cijena (umjesto do 1. srpnja 2025. u omjeru 70:30),

- uveo godišnji dodatak na mirovinu, na način da visina dodatka bude ovisna o navršenom mirovinskom stažu, kako bi se valorizirao dulji rad i uspostavio svojevrsni balans između korisnika s višim i nižim iznosima mjesečne mirovine

- dodatno povećavaju najniže mirovine (sa 103 % na 106 % aktualne vrijednosti mirovine - AVM)

- povećava dodani staž sa 6 na 12 mjeseci za svako rođeno/posvojeno dijete

- redefinira povećanje polaznog faktora tzv. bonifikacije od 0,45 % za svaki mjesec ostvarivanja prava na starosnu mirovinu nakon zakonski propisane dobi, i to na način da se više ne uvjetuje s navršenim mirovinskim stažem od 35 godina te da se ne ograničava na najviše pet godina odnosno maksimalno na 27 %.

* socijalne naknade u iznosu od 185,4 milijuna eura uslijed očekivanog većeg broja korisnika od čega za inkluzivni dodatak 172,3 milijuna eura zbog rasta ukupnog broja zaprimljenih zahtjeva
* rodiljne naknade u iznosu od 43,0 milijuna eura
* naknadu za ugroženog kupca energenata u iznosu od 10,0 milijuna eura zbog produženja roka isplate uvećanog iznosa naknade do 31. ožujka 2026.

Ovim izmjenama i dopunama ukupna izdvajanja za mirovine i mirovinska primanja planirana su u iznosu 9,2 milijarde eura, za inkluzivni dodatak u iznosu od 999,8 milijuna eura te za dodatni rodiljni dopust, roditeljski dopust i opremu za novorođeno dijete u iznosu od 474,3 milijuna eura.

***Ostali rashodi***

Ukupni ostali rashodi smanjuju se za 334,1 milijun eura i to najvećim dijelom zbog smanjenja rashoda financiranih iz općih prihoda i primitaka, doprinosa i namjenskih primitaka u iznosu od 246,1 milijun eura. Ovo smanjenje rezultat je usklađivanja dinamike provedbe projekata kod krajnjih korisnika prvenstveno vezanih uz projekte energetske održivosti, projekte vezane uz sanaciju štete od potresa te projekte sufinancirane u okviru programa Konkurentnost i kohezija i Učinkoviti ljudski potencijali.

Rashodi financirani iz EU i ostalih izvora smanjuju za 87,9 milijuna eura najvećim dijelom radi usklađenja s dinamikom provedbe projekata krajnjih korisnika.

**Rashodi za nabavu nefinancijske imovine**

Ukupni rashodi za nabavu nefinancijske imovine smanjuju se za 615,1 milijun eura i iznose 2,2 milijarde eura. Navedeno je rezultat usklađenja s dinamikom provedbe projekata krajnjih korisnika najvećim dijelom iz nadležnosti Ministarstva obrane, Ministarstva zdravstva, Ministarstva znanosti i obrazovanja, Ministarstva pravosuđa, uprave i digitalne transformacije i Ministarstva prostornoga uređenja, graditeljstva i državne imovine uključujući i projekte vezane uz sanaciju štete od potresa.

## Obrazloženje rashoda po funkcijskoj klasifikaciji

Promatrano kroz funkcijsku klasifikaciju rashodi državnog proračuna smanjuju se za 223,0 milijuna eura kao rezultat povećanih izdvajanja u okviru funkcijskih područja socijalna zaštita, zdravstvo, opće javne usluge i javni red i sigurnost dok su istovremeno na drugim funkcijskim područjima ostvarene uštede. Najznačajnija povećanja po područjima iznose kako slijedi:

* socijalna zaštita u iznosu od 599,4 milijuna eura zbog osiguranja sredstava za mirovine i mirovinska primanja, socijalne naknade koje uključuju i inkluzivni dodatak te rodiljne naknade
* zdravstvo u iznosu od 154,4 milijuna eura zbog rasta osnovice za obračun plaća i dodatnih sredstava za ustanove u zdravstvu financirane iz prihoda temeljem ugovornog odnosa sa Hrvatskim zavodom za zdravstveno osiguranje

Najznačajnije uštede ostvarene su po sljedećim područjima i iznosima:

* ekonomski poslovi u iznosu od 593,9 milijuna eura uslijed usklađivanja dinamike provedbe projekata kod krajnjih korisnika prvenstveno vezanih uz projekte energetske održivosti, projekte vezane uz sanaciju štete od potresa te projekte sufinancirane u okviru programa Konkurentnost i kohezija i Učinkoviti ljudski potencijali
* obranu u iznosu od 163,9 milijuna eura sukladno dinamici provedbe opremanja i modernizacije oružanih snaga
* usluge unapređenja stanovanja i zajednice u iznosu od 162,1 milijun eura i to najvećim dijelom uslijed promijenjene dinamike provedbe projekta financiranih u okviru Programa konkurentnost i kohezija

*Tablica 4. Rashodi državnog proračuna po funkcijskoj klasifikaciji*



*Izvor: Ministarstvo financija*

## Obrazloženje rashoda po izvorima financiranja

Promatrano kroz izvore financiranja, rashodi koji se financiraju iz općih prihoda i primitaka, doprinosa i namjenskih primitaka smanjuju se za 454,5 milijuna eura, dok se rashodi koji se financiraju iz vlastitih prihoda, prihoda za posebne namjene, pomoći (koje uključuju EU sredstva), donacija i prihoda od nefinancijske imovine i nadoknade štete s osnova osiguranja povećavaju za 231,4 milijuna eura.

*Tablica 5. Rashodi državnog proračuna po izvorima financiranja*



*Izvor: Ministarstvo financija*

# UKUPNI MANJAK DRŽAVNOG PRORAČUNA

Slijedom ukupno planiranih prihoda u iznosu od 33 milijardi eura te ukupno planiranih rashoda u iznosu od 36,8 milijardi eura, manjak državnog proračuna za 2025. godinu planiran je u iznosu od 3,8 milijardi eura ili 4,2% BDP-a, što predstavlja smanjenje manjka od 253 milijuna eura u odnosu na originalni plan.

*Tablica 6. Ukupni manjak državnog proračuna*



*Izvor: Ministarstvo financija*

# RAČUN FINANCIRANJA DRŽAVNOG PRORAČUNA

U Izmjenama i dopunama Državnog proračuna za 2025. godinu planiran je manjak državnog proračuna u iznosu od 3,8 milijarde eura, što je za 253,4 milijuna eura manje u odnosu na iznos manjka planiran u Državnom proračunu za 2025. godinu. Planirani manjak financirat će se razlikom ukupnih primitaka od financijske imovine i zaduživanja te ukupnih izdataka za financijsku imovinu i otplate zajmova te prenesenih sredstava iz prethodne godine.

Ukupni primici od financijske imovine i zaduživanja planiraju se u iznosu od 9,3 milijarde eura, od čega primljeni povrati glavnica danih zajmova iznose 312,7 milijuna eura, primici od izdanih financijskih instrumenata - vrijednosnih papira 8,1 milijardu eura, primici od prodaje financijskih instrumenata – dionica i udjela u glavnici 7,0 milijuna eura te primici od zaduživanja 882,7 milijuna eura.

Plan ukupnih primitaka od financijske imovine i zaduživanja povećava se za 402,2 milijuna. Navedeno je rezultat povećanja primitaka od izdanih financijskih instrumenata – vrijednosnih papira u iznosu od 1,6 milijarde eura te povećanja primljenih povrata glavnica danih zajmova u iznosu od 127,4 milijuna eura uz istovremeno smanjenje primitaka od zaduživanja u iznosu od 1,3 milijarde eura.

Ukupni izdaci za financijsku imovinu i otplate zajmova planirani su u iznosu 6,6 milijardi eura, od čega su izdaci za dane zajmove i jamčevne pologe planirani u iznosu od 164,5 milijuna eura, izdaci za ulaganja u financijske instrumente – vrijednosne papire u iznosu od 10,0 milijuna eura, izdaci za ulaganja u financijske instrumente - dionice i udjele u glavnici u iznosu od 145,8 milijuna eura, izdaci za otplatu glavnice primljenih kredita i zajmova u iznosu od 1,5 milijarde eura te izdaci za otplatu glavnice za izdane financijske instrumente - vrijednosne papire u iznosu od 4,8 milijardi eura. Plan ukupnih izdataka za financijsku imovinu i otplate zajmova smanjuje se za 152,9 milijuna eura što je rezultat smanjenja planiranih izdataka za dane zajmove i jamčevne pologe u iznosu od 29,0 milijuna eura i izdataka za otplatu glavnice primljenih kredita i zajmova u iznosu od 146,8 milijuna eura uz istovremeno povećanje izdataka za ulaganja u financijske instrumente - dionice i udjele u glavnici u iznosu od 22,9 milijuna eura.

Zatvarajuća stavka između ukupnih primitaka od financijske imovine i zaduživanja, ukupnih izdataka za financijsku imovinu i otplate zajmova te ukupnog manjka državnog proračuna jest razlika između prijenosa sredstava iz prethodne godine i prijenosa sredstava u sljedeće razdoblje.

*Tablica 7. Ukupni prihodi, rashodi i financiranje državnog proračuna*



*Izvor: Ministarstvo financija*

# PROCJENA UKUPNOG MANJKA PRORAČUNA OPĆE DRŽAVE

Novim planom u 2025. godini opći proračun prema nacionalnoj metodologiji ostvaruje manjak od 4 milijardi eura, što predstavlja 4,4% BDP-a. Pritom državni proračun bilježi razinu manjka od 4,2% BDP-a. Izvanproračunski korisnici ostvaruju višak od 0,1% BDP-a, dok jedinice lokalne i područne (regionalne) samouprave ostvaruju manjak od 0,4% BDP-a.

*Tablica 8. Procjena ukupnog manjka/viška proračuna opće države*




*Izvor: Ministarstvo financija*

Kada se ovim veličinama pridodaju prilagodbe nacionalne metodologije računskog plana europskoj statističkoj metodologiji ESA 2010 te projekcije ostalih pravnih osoba koje su statistički uključene u sektor opće države, procjenjuje se kako će planirani manjak opće države u 2025. godini iznositi 2,7 milijardi eura ili 2,9% BDP-a, čime je ispunjen kriterij proračunskog manjka sukladno odredbama Pakta o stabilnosti i rastu.

Iako su negativne gospodarske posljedice pandemije koronavirusa dovele do visokog rasta javnog duga u 2020., proteklih godina navedeni pokazatelj bilježi znatno poboljšanje te će se ovaj trend nastaviti i u 2025. godini. Štoviše, javni dug je krajem 2024., prvi puta nakon 2010. godine, pao ispod razine od 60% BDP-a. Očekuje se da će udio javnog duga u BDP-u u 2025. zabilježiti smanjenje od 0,7 postotnih boda, odnosno sa 57,6% BDP-a krajem 2024. na 56,9% BDP-a krajem 2025. godine.

*Grafikon 1: Javni dug u razdoblju 2019. – 2025.*



*Izvor: DZS, HNB, Ministarstvo financija*

1. Nova projekcija BDP-a te njegovih komponenti s rashodne strane, kao i ostalih ključnih makroekonomskih veličina, bit će objavljena u okviru Nacrta proračunskog plana Republike Hrvatske za 2026. godinu, koji će Vlada RH usvojiti i dostaviti Europskoj komisiji do kraja listopada ove godine. [↑](#footnote-ref-1)