**OBRAZLOŽENJE IZMJENA I DOPUNA FINANCIJSKOG PLANA HRVATSKIH CESTA ZA 2025. GODINU I PROJEKCIJA PLANA ZA 2026. I 2027. GODINU**

**UVOD**

Trgovačko društvo Hrvatske ceste d.o.o. osnovano je s ciljem ulaganja u cestovnu infrastrukturu kako bi se osigurao siguran promet, poboljšala kvaliteta života u zajednici kao i ekonomski prosperitet. Glavni zadatak Društva je kvalitetno cestovno povezivanje hrvatskih regija, uz povezivanje na europske prometne pravce. Razvojem cestovne infrastrukture potiče se uključivanje hrvatskog gospodarstva u međunarodno okruženje, u nastojanju doprinosa dinamici gospodarskog razvitka.

Poslovanje društva Hrvatske ceste d.o.o. određeno je Zakonom o cestama, Izjavom o osnivanju, Zakonom o trgovačkim društvima, Zakonom o proračunu, odlukama Vlade Republike Hrvatske te drugim zakonima i pravilnicima vezanima uz djelatnost Društva. Osnovna djelatnost Društva je upravljanje, građenje, rekonstrukcija i održavanje državnih cesta.

Hrvatski sabor je na svojoj sjednici 6. prosinca 2024. godine donio Odluku o davanju suglasnosti na Financijski plan Hrvatskih cesta za 2025. godinu i projekcija plana za 2026. i 2027. godinu („Narodne Novine”, br. 149/24).

U sklopu izrade Prijedloga izmjena i dopuna Državnog proračuna Republike Hrvatske za 2025. godinu Društvo je pripremilo nove Izmjene i dopune Financijskog plana za 2025. godinu.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIHODI POSLOVANJA | 385.054.837 | 24.536.492 | 409.591.329 | 106,4 |
| PRIHODI OD PRODAJE NEFINANCIJSKE IMOVINE | 2.842.000 | 0 | 2.842.000 | 100,0 |
| **UKUPNI PRIHODI** | **387.896.837** | **24.536.492** | **412.433.329** | **106,3** |

Ukupni planirani prihodi Hrvatskih cesta u Izmjenama i dopunama Financijskog plana za 2025. godinu iznose 412,43 milijuna eura, što predstavlja povećanje od 6,33 % u odnosu na izvorni plan.

Prihodi poslovanja povećani su za 6,37 % i iznose 409,59 milijuna eura. Najznačajnija stavka ostaju prihodi od naknade za financiranje građenja i održavanja javnih cesta, propisane Zakonom o cestama, a koji se uplaćuju iz Državnog proračuna. Prihodi od naknade iz goriva planirani su u iznosu od 355,05 milijuna eura te ostaju nepromijenjeni u odnosu na prvotni plan.

Planirani iznos pomoći temeljem prijenosa sredstava Europske unije iznosi 43,13 milijuna eura, što predstavlja povećanje od 27,56 milijuna eura u odnosu na prethodno planirani iznos.

U okviru izmjena plana došlo je do smanjenja planiranih iznosa povlačenja EU sredstava za projekte Izgradnja brze ceste Solin – Stobreč – Dugi Rat – Omiš: dionica čvor Dugi Rat – Most Cetina i spojna cesta čvor Dugi Rat – DC8 te Izgradnja brze ceste DC12 Vrbovec – Bjelovar – Virovitica – GP Terezino Polje (Mađarska): dionica/poddionica čvor Bjelovar – čvor Bulinac – čvor Velika Pisanica, uslijed složenih i vremenski zahtjevnih procedura potrebnih za ishođenje dokumentacije koja prethodi provedbi projekata. Navedeno prilagođavanje privremenog je karaktera te će se sredstva uključiti u plan nakon ispunjenja preduvjeta za realizaciju.

Istodobno, u plan su uključena sredstva za financiranje projekta Solin – Stobreč – Dugi Rat – Omiš: dionica čvorište Mravince – čvorište TTTS, koja nisu bila predviđena u izvornom planu. Posljedično, unatoč pojedinačnim korekcijama, ukupna vrijednost planiranih EU prihoda uvećana je u odnosu na izvorni plan.

Prihodi od imovine povećani su za 5,52 %, odnosno za 0,26 milijuna eura. Povećanje proizlazi prvenstveno iz većeg planiranog iznosa prihoda od financijske imovine.

Na ostalim stavkama prihoda nema značajnijih promjena u odnosu na izvorni plan.

**RASHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| RASHODI POSLOVANJA | 218.724.752 | -11.225.224 | 207.499.528 | 94,9 |
| RASHODI ZA NABAVU NEFINANCIJSKE IMOVINE | 315.530.658 | -10.303.231 | 305.227.427 | 96,7 |
| **UKUPNI RASHODI** | **534.255.410** | **-21.528.455** | **512.726.955** | **96,0** |

Ukupni planirani rashodi Hrvatskih cesta u Prijedlogu izmjena i dopuna Financijskog plana za 2025. godinu iznose 512,73 milijuna eura, što predstavlja smanjenje od 4,03  % u odnosu na originalni plan.

Rashodi poslovanja planirani su u iznosu od 207,50 milijuna eura, odnosno 5,13 % manje nego u izvornom planu.

Unutar skupine Materijalnih rashoda, na stavci Energija zabilježeno je smanjenje od 2,90 milijuna eura u odnosu na planirano. U izvornom Planu bio je predviđen veći iznos zbog očekivanog rasta cijena električne energije, no predviđena poskupljenja se nisu ostvarila.

Rashodi za usluge također su smanjeni za 3,78 milijuna eura, što je posljedica smanjenja planiranih troškova za usluge tekućeg i investicijskog održavanja, usluge promidžbe i informiranja, intelektualne i ostale usluge.

Na stavci Financijskih rashoda došlo je do smanjenja u iznosu od 5,11 milijuna eura odnosno 8,61 %. U izvornom Planu bilo je predviđeno ranije ugovaranje novog kredita, dok će se njegovo ugovaranje realizirati tek u rujnu, pa su rashodi za kamate u ovoj godini niži od prvotno planiranih.

Rashodi za nabavu nefinancijske imovine u Izmjeni Plana iznose 305,23 milijun eura, što je smanjenje od 3,27 % u odnosu na originalni Plan. Smanjenje proizlazi iz prilagodbe dinamike provedbe investicijskih projekata njihovoj stvarnoj realizaciji.

U skladu s planiranom dinamikom u 2025. godini, među najznačajnijim investicijama izdvajaju se: Brza cesta Solin – Stobreč – Dugi Rat – Omiš (Multimodalna platforma splitske aglomeracije), Brza cesta DC5, dionica čvor Okučani (A3) – Stara Gradiška – granica BiH, Novi ulaz u Split: dionica čvor Vučevica (A1) – tunel Kozjak – čvor na DC8 (Kaštela), Podravski ipsilon: brza cesta DC12 Vrbovec – Bjelovar – Virovitica – GP Terezino Polje (Mađarska), dionica Bjelovar – Virovitica, Podravski ipsilon: brza cesta DC10, čvor Sveta Helena (A4) – Križevci – Koprivnica – Gola (Mađarska), dionica Križevci – Kloštar Vojakovački – Koprivnica, Obilaznica Vukovara (DC2), Brza cesta Farkaševac – Bjelovar (DC12), Spojna cesta čvor ‘Sisak’ – Sisak te Obilaznica Preloga.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| UKUPNI PRIHODI | 387.896.837 | 24.536.492 | 412.433.329 | 106,3 |
| UKUPNI RASHODI | 534.255.410 | -21.528.455 | 512.726.955 | 96,0 |
| **RAZLIKA - VIŠAK/MANJAK** | **-146.358.573** | **46.064.947** | **-100.293.627** | **68,5** |

Na temelju razlike između planiranih prihoda i rashoda, u Prijedlogu izmjena i dopuna Financijskog plana za 2025. godinu predviđen je manjak u iznosu od 100,29 milijuna eura, što je za 46,06 milijuna eura manje u odnosu na ranije planirani iznos.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIMICI OD FINANCIJSKE IMOVINE I ZADUŽIVANJA | 213.679.735 | -679.735 | 213.000.000 | 99,7 |
| IZDACI ZA FINANCIJSKU IMOVINU I OTPLATE ZAJMOVA | 67.321.162 | 0 | 67.321.162 | 100,0 |
| RAZLIKA PRIMITAKA I IZDATAKA | 146.358.573 | -679.735 | 145.678.838 | 99,5 |
| PRIJENOS SREDSTAVA IZ PRETHODNE GODINE | 46.431.330 | 3.923.747 | 50.355.077 | 108,5 |
| PRIJENOS SREDSTAVA U SLJEDEĆU GODINU | -46.431.330 | -49.308.959 | -95.740.289 | 206,2 |
| **NETO FINANCIRANJE** | **146.358.573** | **-46.064.947** | **100.293.627** | **68,5** |

Izdaci za financijsku imovinu i otplate zajmova planirani su u iznosu od 67,32 milijuna eura, bez promjena u odnosu na izvorni Plan.

Primici od financijske imovine i zaduživanja planirani su u iznosu od 213,00 milijuna eura. Društvo je u postupku ugovaranja dugoročnog kredita, koji je usmjeren na financiranje planiranih investicija te osiguranje stabilne likvidnosti poslovanja.

Prijenos sredstava u sljedeću godinu planiran je u iznosu od 95,74 milijuna eura.