**OBRAZLOŽENJE IZMJENA I DOPUNA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST ZA 2025. GODINU I PROJEKCIJA PLANA ZA 2026. I 2027. GODINU**

**UVOD**

Uvažavajući odredbe članka 10. stavka 4. Zakona o proračunu („Narodne Novine”, br. 144/21)  Fond za zaštitu okoliša i energetsku učinkovitost (u daljnjem tekstu: Fond) je izradio Izmjene i dopune Financijskog plana Fonda za zaštitu okoliša i energetsku učinkovitost za 2025. godinu (u daljnjem tekstu: Izmjena i dopuna Financijskog plana).

Planirani prihodi i primici smanjuju se za 151.985.846 EUR i iznose 518.800.904 EUR.

Planirani rashodi smanjuju se za 50.881.151 EUR i iznose 445.045.670 EUR.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIHODI POSLOVANJA | 470.760.005 | 48.035.399 | 518.795.404 | 110,2 |
| PRIHODI OD PRODAJE NEFINANCIJSKE IMOVINE | 200 | 5.300 | 5.500 | 2.750,0 |
| **UKUPNI PRIHODI** | **470.760.205** | **48.040.699** | **518.800.904** | **110,2** |

Ukupni prihodi povećavaju se za 48.040.699 EUR i iznose 518.800.904 EUR.

Povećanje prihoda prvenstveno je rezultat uspostavljanja Registra proizvođača s proširenom odgovornosti (u daljnjem tekstu: RPPO) koji je elektronička baza podataka o proizvođačima proizvoda koji su dužni izvršavati obveze propisane Zakonom o gospodarenju otpadom („Narodne Novine”, br. 84/21, 142/23). Uvođenjem RPPO-a obračunsko razdoblje za sve proizvode za koje postoji obveza plaćanja naknade gospodarenja otpadom je jedan mjesec dok je do uvođenja istog za neke naknade bio kvartal, te također rokovi plaćanja su utvrđeni do kraja mjeseca za prethodni mjesec.

Nadalje, povećanje prihoda s osnove kamata na oročena sredstva i depozite po viđenju rezultat je upravljanja slobodnim novčanim sredstvima, dok je povećanje prihoda od prodaje emisijskih jedinica (ETS1) rezultat povećanja broja emisijskih jedinica i projekciji kretanja cijena emisijskih jedinica.

Radi smanjenja dinamike realizacije projekata smanjuju se prihodi s osnove kapitalnih pomoći temeljem prijenosa EU sredstava i prihodi iz Modernizacijskog fonda uzimajući u obzir da se prihodi evidentiraju u trenutku realizacije projekata.

**RASHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| RASHODI POSLOVANJA | 494.094.314 | -50.827.651 | 443.266.663 | 89,7 |
| RASHODI ZA NABAVU NEFINANCIJSKE IMOVINE | 1.832.507 | -53.500 | 1.779.007 | 97,1 |
| **UKUPNI RASHODI** | **495.926.821** | **-50.881.151** | **445.045.670** | **89,7** |

Planirani rashodi Fonda za 2025. godinu smanjuju se za 50.881.151 EUR i iznose 445.045.670 EUR.

Najznačajnije smanjenje izvršeno je u okviru rashoda za Programe i projekte energetske učinkovitosti i to za 41.909.695 EUR, a u najvećoj mjeri odnosi se na rashode planirane za Modernizacijski fond. Programi i projekti zaštite okoliša smanjuju se za 22.630.200 EUR, Administrativno upravljanje i opremanje povećava se za 17.653 EUR, a Gospodarenje s posebnim kategorijama otpada povećava se za 13.641.091 EUR.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| UKUPNI PRIHODI | 470.760.205 | 48.040.699 | 518.800.904 | 110,2 |
| UKUPNI RASHODI | 495.926.821 | -50.881.151 | 445.045.670 | 89,7 |
| **RAZLIKA - VIŠAK/MANJAK** | **-25.166.616** | **98.921.850** | **73.755.234** | **-293,1** |

Posljedica Izmjena i dopuna Financijskog plana ukupnih prihoda i rashoda je višak prihoda u iznosu od 73.755.234 EUR.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIMICI OD FINANCIJSKE IMOVINE I ZADUŽIVANJA | 200.026.545 | -200.026.545 | 0 |  |
| IZDACI ZA FINANCIJSKU IMOVINU I OTPLATE ZAJMOVA | 0 | 0 | 0 |  |
| RAZLIKA PRIMITAKA I IZDATAKA | 200.026.545 | -200.026.545 | 0 |  |
| PRIJENOS SREDSTAVA IZ PRETHODNE GODINE | 245.198.665 | 232.487.024 | 477.685.689 | 194,8 |
| PRIJENOS SREDSTAVA U SLJEDEĆU GODINU | -420.058.594 | -131.382.329 | -551.440.923 | 131,3 |
| **NETO FINANCIRANJE** | **25.166.616** | **-98.921.850** | **-73.755.234** | **-293,1** |

Planirani primici od financijske imovine i zaduživanja smanjuju se za 200.026.545 EUR i iznose 0 EUR prvenstveno zato što se nije ukazala potreba ulaganja u trezorske zapise Ministarstva financija.