**OBRAZLOŽENJE IZMJENA I DOPUNA FINANCIJSKOG PLANA CENTRA ZA RESTRUKTURIRANJE I PRODAJU ZA 2025. GODINU I PROJEKCIJA PLANA ZA 2026. I 2027. GODINU**

**UVOD**

Prijedlog izmjena i dopuna financijskog plana Centra za restrukturiranje i prodaju (dalje u tekstu: CERP) za 2025. godinu predlaže se zbog stvarno ostvarenih rezultata poslovanja CERP-a u prvih osam mjeseci 2025. godine kao i očekivanih promjena u odnosu na planirane iznose.

Slijedom naprijed navedenog, predložena su određena povećanja i smanjenja prihoda i rashoda te povećanja primitaka i izdataka i to kako slijedi:

**PRIHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIHODI POSLOVANJA | 11.311.936 | 265.000 | 11.576.936 | 102,3 |
| PRIHODI OD PRODAJE NEFINANCIJSKE IMOVINE | 50.000 | 130.000 | 180.000 | 360,0 |
| **UKUPNI PRIHODI** | **11.361.936** | **395.000** | **11.756.936** | **103,5** |

**PRIHODI POSLOVANJA**

CERP je za 2025. godinu planirao prihode poslovanja u iznosu od 11.311.936 EUR te se predlaže povećanje planiranih prihoda poslovanja kako slijedi:

* **Prihodi od imovine** povećavaju se za iznos 215.000 EUR i to:

- prihodi od financijske imovine povećavaju se na stavci kamate na oročena sredstva i depozite po viđenju za iznos od 45.000 EUR, a na stavci prihodi od dividendi smanjuju se za iznos od 200.000 EUR iz razloga što je CERP zaprimio manju dividendu od društava od planirane,

- prihodi od kamata na dane zajmove povećavaju se za iznos od 370.000 EUR iz razloga što CERP do kraja godine očekuje naplatu redovne kamate po kratkoročnom zajmu od društva ULJANIK Brodogradnja 1856 d.o.o., Pula, u skladu s Odlukom Vlade Republike Hrvatske o izmjeni Odluke za otkup poslovnih udjela u društvu ULJANIK Brodogradnja 1856 d.o.o., Pula, od 27. prosinca 2024. godine temeljem koje je rok plaćanja produžen do 31. prosinca 2025. godine;

* **Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima** povećavaju se za iznos od 50.000 EUR iz razloga što je u prvih osam mjeseci 2025. godine ostvaren veći volumen prodaje dionica i poslovnih udjela trgovačkih društava iz portfelja Republike Hrvatske i Hrvatskog zavoda za mirovinsko osiguranje u odnosu na plan za 2025. godinu, te veći prihodi od dividendi društava iz portfelja Republike Hrvatske i Hrvatskog zavoda za mirovinsko osiguranje, a što izravno utječe na povećanje prihoda od naknade na koju CERP ima pravo sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju („Narodne Novine”, br. 39/2019).

**PRIHODI OD PRODAJE NEFINANCIJSKE IMOVINE**

CERP je za 2025. godinu planirao prihode od prodaje nefinancijske imovine u iznosu od 50.000 EUR te se predlaže povećanje planiranih prihoda od prodaje nefinancijske imovine kako slijedi:

* **Prihodi od prodaje neproizvedene dugotrajne imovine** povećavaju se za iznos od 130.000 EUR na stavci zemljište iz razloga što se planira prodaja zemljišta u vlasništvu CERP-a.

**RASHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| RASHODI POSLOVANJA | 7.766.000 | 183.000 | 7.949.000 | 102,4 |
| RASHODI ZA NABAVU NEFINANCIJSKE IMOVINE | 425.000 | -200.000 | 225.000 | 52,9 |
| **UKUPNI RASHODI** | **8.191.000** | **-17.000** | **8.174.000** | **99,8** |

**RASHODI POSLOVANJA**

CERP je za 2025. godinu planirao rashode poslovanja u iznosu od 7.766.000 EUR te se predlaže povećanje planiranih rashoda poslovanja kako slijedi:

* **Rashodi za zaposlene** povećavaju se za iznos od 150.000 EUR na stavci plaće zbog povećanja plaća sukladno Odluci Vlade Republike Hrvatske o visini osnovice za obračun plaće u javnim službama za 2025. godinu;
* **Materijalni rashodi** povećavaju se za iznos od 33.000 EUR i to:

   - rashodi za naknade troškova zaposlenimapovećavaju se za iznos od 8.000 EUR na stavci službena putovanja,

   - rashodi za uslugepovećavaju se za ukupan iznos od 25.000 EUR i to na stavci komunalne usluge za iznos od 5.000 EUR te na stavci ostale usluge za iznos od 20.000 EUR.

**RASHODI ZA NABAVU NEFINANCIJSKE IMOVINE**

CERP je za 2025. godinu planirao rashode za nabavu nefinancijske imovine u iznosu od 425.000 EUR te se predlaže smanjenje planiranih rashoda za nabavu nefinancijske imovine kako slijedi:

* **Rashodi za nabavu proizvedene dugotrajne imovine** smanjuju se za iznos od 200.000 EUR iz razloga što se do kraja 2025. godine ne očekuju ranije planirana ulaganja u računalne programe.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| UKUPNI PRIHODI | 11.361.936 | 395.000 | 11.756.936 | 103,5 |
| UKUPNI RASHODI | 8.191.000 | -17.000 | 8.174.000 | 99,8 |
| **RAZLIKA - VIŠAK/MANJAK** | **3.170.936** | **412.000** | **3.582.936** | **113,0** |

CERP je za 2025. godinu planirao višak ukupnih prihoda nad ukupnim rashodima u iznosu od 3.170.936 EUR, a ovim Izmjenama i dopunama financijskog plana CERP-a planira se višak ukupnih prihoda nad ukupnim rashodima u iznosu od 3.582.936 EUR.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIMICI OD FINANCIJSKE IMOVINE I ZADUŽIVANJA | 580.000 | 7.370.000 | 7.950.000 | 1.370,7 |
| IZDACI ZA FINANCIJSKU IMOVINU I OTPLATE ZAJMOVA | 0 | 1.000.000 | 1.000.000 |  |
| RAZLIKA PRIMITAKA I IZDATAKA | 580.000 | 6.370.000 | 6.950.000 | 1198,3 |
| PRIJENOS SREDSTAVA IZ PRETHODNE GODINE | 42.880.125 | -1.896.326 | 40.983.799 | 95,6 |
| PRIJENOS SREDSTAVA U SLJEDEĆU GODINU | -46.631.061 | -4.885.674 | -51.516.735 | 110,5 |
| **NETO FINANCIRANJE** | **-3.170.936** | **-412.000** | **-3.582.936** | **113,0** |

**PRIMICI OD FINANCIJSKE IMOVINE I ZADUŽIVANJA**

CERP je za 2025. godinu planirao primitke od financijske imovine i zaduživanja u iznosu od 580.000 EUR te se predlaže povećanje planiranih primitaka od financijske imovine i zaduživanja kako slijedi:

* **Primljeni povrati glavnica danih zajmova**povećavaju se za iznos od 5.100.000 EUR iz razloga što se na kraju 2025. godine očekuje povrat glavnice kratkoročnog zajma od društva ULJANIK Brodogradnja 1856 d.o.o., Pula, u skladu s Odlukom Vlade Republike Hrvatske o izmjeni Odluke za otkup poslovnih udjela u društvu ULJANIK Brodogradnja 1856 d.o.o., Pula, od 27. prosinca 2024. godine temeljem koje je rok povrata zajma produžen do 31. prosinca 2025. godine;
* **Primici od prodaje financijskih instrumenata - dionica i udjela u glavnici** povećavaju se za iznos od 2.270.000 EUR iz razloga što je CERP u prvih osam mjeseci 2025. godine ostvario veće primitke od prodaje dionica u vlasništvu CERP-a od planiranih.

**IZDACI ZA FINANCIJSKU IMOVINU I OTPLATE ZAJMOVA**

CERP za 2025. godinu nije planirao izdatke za financijsku imovinu i otplate zajmova. Međutim, temeljem Odluke Vlade Republike Hrvatske o odobravanju namjenskog zajma društvu 3. MAJ Rijeka 1905 d.o.o., od 24. srpnja 2025. godine, društvu 3. MAJ Rijeka 1905 d.o.o. isplaćen je namjenski zajam u iznosu od 985.665,61 EUR radi otklanjanja poremećaja u proizvodnom procesu i stabilizaciji poslovanja. Slijedom navedenog predlaže se povećanje izdataka za financijsku imovinu i otplate zajmova na stavci izdaci za dane zajmove i jamčevne pologe za iznos od 1.000.000 EUR.

**PRIJENOS SREDSTAVA**

Planirani prijenos sredstava u sljedeću godinu povećava se za iznos od 4.885.674 EUR na iznos od 51.516.735 EUR, a navedeno povećanje rezultat je ostvarenih primitaka od prodaje dionica i poslovnih udjela u vlasništvu CERP-a te naplaćene dividende od društava u vlasništvu CERP-a, a isti će se koristiti za podmirenje tekućih obveza CERP-a.