**OBRAZLOŽENJE IZMJENA I DOPUNA FINANCIJSKOG PLANA HRVATSKIH AUTOCESTA ZA 2025. GODINU I PROJEKCIJA PLANA ZA 2026. I 2027. GODINU**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

Hrvatske autoceste d.o.o. imaju status izvanproračunskog korisnika državnog proračuna te su sukladno odredbama Zakona o proračunu („Narodne Novine”, br. 144/21) izradile Financijski plan za 2025. godinu i projekcije plana za 2026. i 2027. godinu na koji je Hrvatski sabor dao suglasnost na sjednici održanoj 6. prosinca 2024. godine.

U nastavku slijedi obrazloženje Prijedloga izmjena i dopuna Financijskog plana za 2025. godinu s naglaskom na odstupanja od usvojenog Plana.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIHODI POSLOVANJA | 528.202.707 | 32.991.288 | 561.193.995 | 106,2 |
| PRIHODI OD PRODAJE NEFINANCIJSKE IMOVINE | 0 | 0 | 0 |  |
| **UKUPNI PRIHODI** | **528.202.707** | **32.991.288** | **561.193.995** | **106,2** |

Ukupni planirani prihodi Hrvatskih autocesta d.o.o. u Prijedlogu izmjena i dopuna Financijskog plana za 2025. godinu iznose 561.193.995 EUR, što predstavlja povećanje od 6,25% u odnosu na usvojeni Plan.

Skupina prihoda Pomoći iz inozemstva i od subjekata unutar općeg proračuna uključuje Kapitalne pomoći od institucija i tijela EU, Kapitalne pomoći proračunu i izvanproračunskim korisnicima iz drugih proračuna te Kapitalne pomoći temeljem prijenosa EU sredstava. Kapitalne pomoći od institucija i tijela EU smanjene su u odnosu na usvojeni Plan radi izmijenjene dinamike projekata kao i Kapitalne pomoći temeljem prijenosa EU sredstava koje su namijenjene za implementaciju novog elektroničkog sustava naplate cestarine, za što su sredstva osigurana Nacionalnim planom oporavka i otpornosti. Stavka Kapitalne pomoći proračunu i izvanproračunskim korisnicima iz drugih proračuna odnosi se na naknadu od trošarina na energente koja se uplaćuje iz Državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira građenje i održavanje javnih cesta te povrate kredita. Izmjenama i dopunama Financijskog plana za 2025. godinu naknada iz trošarina na energente u iznosu od 19.000.000 EUR nije mijenjana.

U ukupnim prihodima poslovanja Hrvatskih autocesta d.o.o. najveći dio odnosi se na Prihode od pruženih usluga, a čine ih prihod od naplate cestarine i prihod od usluge održavanja cesta koji su ovim planom uvećani za 63.381.475 EUR ili 14,29% radi provedene korekcije stimulativnih popusta za elektroničku naplatu cestarine (ENC) za teška vozila (III. i IV. skupina).

**RASHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| RASHODI POSLOVANJA | 289.835.304 | -22.533.102 | 267.302.202 | 92,2 |
| RASHODI ZA NABAVU NEFINANCIJSKE IMOVINE | 132.460.968 | -16.671.143 | 115.789.825 | 87,4 |
| **UKUPNI RASHODI** | **422.296.272** | **-39.204.245** | **383.092.027** | **90,7** |

Ukupni rashodi u Prijedlogu izmjena i dopuna Financijskog plana iznose 383.092.027 EUR i smanjeni su u odnosu na usvojeni Plan za 39.204.245 EUR ili 9,28%. Prijedlogom izmjena i dopuna Financijskog Plana smanjeni su i rashodi poslovanja i rashodi za nabavu nefinancijske imovine, a posljednji prvenstveno u dijelu Programa građenja i izvanrednog održavanja autocesta te je prvotno planiranih 122.256.340 EUR rashoda za Program građenja i izvanrednog održavanja autocesta smanjeno za 16.414.113 EUR te sada iznosi 105.842.227 EUR. Nabava nefinancijske imovine za potrebe održavanja i upravljanja Društvom smanjena je za 257.030 EUR stoga ukupno smanjenje rashoda za nabavu nefinancijske imovine iznosi 16.671.143 EUR. Sukladno usvojenom Planu nastavljaju se investicijske aktivnosti na izgradnji autoceste A5 Granica Republike Mađarske - Beli Manastir - Osijek - Svilaj, autoceste A7 Rupa - Rijeka - Žuta Lokva, sektor Križišće - Žuta Lokva, dionica od km 17+500,00 do km 25+144,55, a osim izgradnje trase autoceste u tijeku su radovi na dogradnji drugog kolnika autoceste A8 s čvorom Matulji - Opatija, uređenju mreže odmorišta na autocestama (odmorište Zagreb, Kraljeva Velika, Stari Grabovac), a dovršeni su radovi na rekonstrukciji i dogradnji čvora Orehovica na autocesti A6 koji je u svibnju pušten u promet. U cilju produljena vijeka trajanja imovine te poboljšanja kvalitete i sigurnosti cestovnog prometa kontinuirano se izvode radovi izvanrednog održavanja (Rashodi za dodatna ulaganja na nefinancijskoj imovini) koji obuhvaćaju obnovu i rekonstrukciju kolničke konstrukcije i objekata, sanaciju odvodnje, prometne opreme i signalizacije, aktivnosti na uvođenju inteligentnih transportnih sustava i drugo.

Rashodi poslovanja smanjeni su za 22.533.102 EUR ili 7,77%, a smanjenje se najvećim dijelom odnosi na rashode za kamate za primljene kredite i zajmove radi primjene manje referentne kamatne stope koja se koristi za određivanje promjenjivog dijela varijabilne kamatne stope u svim kreditnim zaduženjima Društva (Euribora), u odnosu na planiranu. Materijalni rashodi smanjeni su u dijelu troškova energenata, usluga za održavanje i intelektualnih usluga za odvjetničke usluge i održavanje licenci, dok su rashodi za zaposlene veći u dijelu plaća radi provedene korekcije za rast potrošačkih cijena u Republici Hrvatskoj te u dijelu neoporezivih primitaka, a sukladno VII. dodatku Kolektivnom ugovoru iz srpnja 2025. godine.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| UKUPNI PRIHODI | 528.202.707 | 32.991.288 | 561.193.995 | 106,2 |
| UKUPNI RASHODI | 422.296.272 | -39.204.245 | 383.092.027 | 90,7 |
| **RAZLIKA - VIŠAK/MANJAK** | **105.906.435** | **72.195.533** | **178.101.968** | **168,2** |

Prijedlogom izmjena i dopuna Financijskog plana Hrvatskih autocesta za 2025. godinu prihodi i rashodi poslovanja rezultiraju viškom koji se u odnosu na usvojeni plan povećava za 72.195.533 EUR i sada iznosi 178.101.968 EUR.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIMICI OD FINANCIJSKE IMOVINE I ZADUŽIVANJA | 23.000.000 | 1.165.505 | 24.165.505 | 105,1 |
| IZDACI ZA FINANCIJSKU IMOVINU I OTPLATE ZAJMOVA | 95.771.291 | -1.420.194 | 94.351.097 | 98,5 |
| RAZLIKA PRIMITAKA I IZDATAKA | -72.771.291 | 2.585.699 | -70.185.592 | 96,4 |
| PRIJENOS SREDSTAVA IZ PRETHODNE GODINE | 238.700.000 | -182.688.688 | 56.011.312 | 23,5 |
| PRIJENOS SREDSTAVA U SLJEDEĆU GODINU | -271.835.144 | 107.907.456 | -163.927.688 | 60,3 |
| **NETO FINANCIRANJE** | **-105.906.435** | **-72.195.533** | **-178.101.968** | **168,2** |

U Prijedlogu izmjena i dopuna Financijskog plana za 2025. godinu otplate glavnice planirane su sukladno postojećim, ugovorenim otplatnim planovima u iznosu od 94.351.097 EUR, a primici od zaduživanja planirani su sukcesivno, prema planiranoj dinamici građevinskih radova na izgradnji dionice granica Republike Mađarske - Beli Manastir na Autocesti A5 i dionice Selce - Novi Vinodolski na Autocesti A7 u iznosu od 24.165.505 EUR.

Prijenos sredstava u iduću godinu planiran je u iznosu od 163.927.688 EUR, a ne uključuje stanje oročenih depozita na kraju 2025. godine u iznosu 193.000.000 EUR.